Javaslat A TANÁCS HATÁROZATA a polgári repülés biztonságának szabályozásában való együttműködésről szóló, az Amerikai Egyesült Államok és az Európai Közösség között létrejött megállapodás szerinti Kétoldalú Felügyelőtestületben az Európai Unió által képviselendő, a megállapodás I. mellékletét módosító 0004. sz. határozatra vonatkozó álláspontról /* COM/2013/0252 final - 2013/0132 (NLE) */





INDOKOLÁS 1. A JAVASLAT HÁTTERE 1.1 Előzmények Az Egyesült Államok légiközlekedési iparának képviselői 2007-ben aggodalmukat fejezték ki azzal kapcsolatban, hogy az Európai Repülésbiztonsági Ügynökség (a továbbiakban: EASA) által felszámított tanúsítási és szolgáltatási díjakra vonatkozó uniós szabályok nem tesznek különbséget az európai tanúsítási projektek és a Szövetségi Légiközlekedési Hivatal (a továbbiakban: FAA) által az egyesült államokbeli termékekre kiadott jóváhagyások EASA-érvényesítése között. Az ezzel összefüggésben történt egyeztetéseket követően az Európai Bizottság (a továbbiakban: Bizottság) végül megállapodott abban, hogy az EASA által az érvényesítésért felszámolt díjak kérdését az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás (a továbbiakban: megállapodás) keretében indokolt rendezni. 2011 júniusi ülésén a Kétoldalú Felügyelőtestület úgy döntött, hogy az FAA által az egyesült államokbeli termékekre vonatkozóan kiadott jóváhagyások érvényesítéséért az EASA által felszámolt díjakat a megállapodás 1. mellékletében kell meghatározni. A Kétoldalú Felügyelőtestület ennek megfelelően a 2011. december 11-én tartott ülésén jóváhagyta az érvényesítési díjakkal foglalkozó csoport (Validation Fees Team, a továbbiakban: VFT) létrehozására vonatkozó megbízást. A VFT – amely az FAA, a Bizottság és az EASA képviselőiből áll – egyrészt azt a feladatot kapta a Kétoldalú Felügyelőtestülettől, hogy vizsgálja felül az egyesült államokbeli termékek jóváhagyásáért fizetendő tanúsítási és szolgáltatási díjak megállapítására szolgáló EASA-eljárásokat és -módszereket, másrészt dolgozzon ki a megállapodás módosítására vonatkozó ajánlásokat az egyesült államokbeli termékek jóváhagyásáért felszámított EASA-díjak kérdésének rendezésére. 1.2 Az EASA tanúsítási díjrendszerének ismertetése Az EASA által felszámított valamennyi díj a (módosított) 593/2007/EK bizottsági rendelet alapján kerül megállapításra, amely rendelet az összes tanúsítási feladat tekintetében meghatározza az EASA által felszámítandó tanúsítási és szolgáltatási díjakat. Ez a rendelet különböző típusú bizonyítványokra és jóváhagyásokra lebontva jelöli meg a pontos díjakat (éves összegben kifejezve a többéves projektek esetében), valamint az óradíjban kiszámlázott vizsgálatokért fizetendő órabért. A termékek, alkatrészek és berendezések tanúsításához kapcsolódó valamennyi feladat (beleértve pl. a javítással összefüggő adatok jóváhagyását is) és a szervezetek (pl. tervezéssel, termeléssel, karbantartással foglalkozó szervezetek) jóváhagyásához kötődő tevékenységek költségeit teljes egészében annak kell viselnie, aki a bizonyítvány/tanúsítvány kiállítását kérelmezi. Emellett az EASA-nál a termékek, alkatrészek és berendezések folyamatos légialkalmasságának biztosítása kapcsán felmerülő költségeket és a jóváhagyott szervezetek felügyeletével összefüggő költségeket is teljes mértékben fedezni kell, és ugyanebben a rendeletben kell rendelkezni róluk. Az 593/2007/EK rendeletben szereplő díjakat minden évben hozzáigazítják az inflációhoz. Annak érdekében, hogy a díjakból továbbra is fedezni lehessen az EASA költségeit, e díjakat időszakos felülvizsgálatnak vetik alá, és a Bizottság is – ellenőrzéssel történő szabályozási bizottsági eljárással – felülvizsgálhatja őket. A díjak megállapítása és aktualizálása a tanúsítási tevékenységekre vonatkozó valós adatok és a múltban felmerült költségek, valamint a jövőbeli fejlesztésekhez kapcsolódóan az üzleti tervben feltüntetett adatok együttes felhasználásával történik. Az órabérek és az alkalmazandó átalányösszegű díjak kiszámításának alapjául ezek az adatok szolgálnak. A bemutatott módszer lehetővé teszi, hogy amennyiben a szóban forgó adatok alapján indokolt, növeljék vagy csökkentsék a megállapított díjakat. 1.3 Csökkentési együttható megállapodásba foglalása A VVT megbeszélései során egyértelművé vált, hogy sem az EASA, sem az FAA nem internalizálta teljes mértékben a megállapodást. Annak ellenére, hogy mindkét műszaki megbízott olyan közös érvényesítési alapelvek kialakításán dolgozik, amelyekben kifejezésre jut a megállapodás szándéka és szelleme, nyilvánvaló, hogy a gyakorlatban még nem sikerült kiaknázni a megállapodásban rejlő valamennyi lehetőséget. Az EASA díjszabása néhány területet illetően kiemelt figyelmet fordít az Unión kívüli tanúsítási tevékenységekre. Az „alapvető” minősítési kategóriába sorolt kiegészítő típusalkalmassági bizonyítványok esetében például a tervmódosítások összetettségétől függetlenül az egyszerű kiegészítő típusalkalmassági bizonyítványnak megfelelő átalánydíjat számítja fel. A nem uniós bizonyítványok folyamatos légialkalmasságával összefüggő tevékenységekért fizetendő díjak szintén csökkentett díjszabás szerint kerülnek megállapításra. A szervezetek számára kiállított, elfogadott jóváhagyások kérdése kapcsán a 145. rész szerinti jóváhagyások tekintetében ugyancsak csökkentett díjak vannak érvényben. Az 593/2007/EK rendelet mindazonáltal felhatalmazza az EASA-t, hogy olyan díjszabást alkalmazzon, amely arányban áll a tanúsításhoz kapcsolódó összköltséggel. A bizonyítványok és jóváhagyások esetében a díjak kiszámítása elsősorban a hasonló projektek kapcsán korábban felmerült költségek és az üzleti tervben szereplő adatok együttes figyelembe vételével történik. E módszert alkalmazva a tanúsítási eljárások díjszabása tekintetében az EASA-nak nem áll módjában különös elbánásban részesíteni kétoldalú partnereit, így az Amerikai Egyesült Államokat sem. Amennyiben – a szóban forgó rendelet alkalmazási körén túllépve – indokolt a különleges elbánás, azt vagy egy, e jelenleg hatályos rendeletet hatályon kívül helyező rendelet, vagy a rendelettel szemben elsőbbséget élvező nemzetközi szerződés formájában kell biztosítani. Ezek alapján, valamint a megállapodás 14. cikkében foglaltakkal való még teljesebb összhang érdekében – amelyek értelmében a kiszabott díjaknak igazságosaknak, ésszerűeknek és a szolgáltatásokkal arányosaknak kell lenniük – a VFT a Kétoldalú Felügyelőtestületnek olyan határozat elfogadását ajánlotta, amely – a megállapodás keretében történő érvényesítési eljárás hatékonyságának céljából – csökkentési együttható alkalmazását írná elő az 593/2007/EK rendeletben meghatározott díjtáblázatokra. E csökkentési együtthatónak az I. melléklet rendelkezéseibe történő beépítésével biztosítani lehetne az 593/2007/EK rendelettől való szükségszerű eltérésnek a megállapodáson keresztül történő érvényesítését. 1.4 Eljárási szempontok A vonatkozó tanácsi határozat és a megállapodás 2011. május 1-jén, azt követően lépett hatályba, hogy a szerződő felek egymást értesítették a hatálybalépéshez szükséges belső eljárásaik befejezéséről. Az Európai Unió működéséről szóló szerződés 218. cikkének (9) bekezdése értelmében a Tanács, a Bizottság javaslatára, határozatban rendelkezik a megállapodással létrehozott szervben az Unió által képviselendő álláspontok kialakításáról, amennyiben a szóban forgó szervnek joghatással bíró jogi aktusokat kell hoznia. Az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás megkötéséről szóló 2011/719/EU tanácsi határozat[1] 4. cikkének (4) bekezdésével összhangban a Tanácsnak kell határoznia a megállapodás mellékletének minden olyan módosításáról, amely a vonatkozó uniós jogi aktusok módosítását vonja maga után. Ezért e javaslathoz mellékelve található az Európai Unió által a Kétoldalú Felügyelőtestületben a megállapodás I. mellékletét módosító – a 0004. sz. határozattervezet szerinti – határozat tekintetében képviselendő álláspontról szóló tanácsi határozat. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A tagállamok a munkafolyamat során végig rendszeres tájékoztatást kaptak. 3. A JAVASLAT JOGI ELEMEI 1.1. A javaslat összefoglalása A megállapodás I. mellékletének javasolt módosítása az EASA által felszámított tanúsítási és szolgáltatási díjakra alkalmazandó csökkentési együtthatót vezet be az egyesült államokbeli (légi közlekedési) termékek érvényesítésére vonatkozóan, ezáltal kifejezésre juttatva a megállapodás szellemét és várt előnyeit. 1.2. Jogalap Az Európai Unió működéséről szóló szerződés 100. cikkének (2) bekezdése, összefüggésben 218. cikkének (9) bekezdésével. 1.3. A szubszidiaritás elve A megállapodás olyan kérdésekre vonatkozik, amelyekben az EU hatáskörrel rendelkezik, és amelyekben az Amerikai Egyesült Államokkal fennálló kapcsolatokat uniós szinten fenn kell tartani. 1.4. Az uniós jogszabályokra gyakorolt hatás Az 593/2007/EK rendelet hatályos rendelkezései nem tesznek különbséget az EASA által az (európai) tanúsítási projektekre felszámított tanúsítási és szolgáltatási díjak és az Unióval kétoldalú repülésbiztonsági megállapodást kötött harmadik országokból származó termékek érvényesítési díjai között. E megállapodások alapja a kölcsönös bizalom és a szerződő felek által alkalmazott rendszerek azonos szintű biztonságának elismerése. Döntő fontosságú a hatékonyságból eredő előnyök kérdése, hiszen a felek munkafolyamataiba és eredményeibe vetett bizalom révén csökkenteni lehet az érvényesítéssel járó munkaterhet és a kapcsolódó költségeket. A megállapodás I. mellékletébe foglalni tervezett csökkentési együttható bevezetése – tekintve, hogy a megállapodás jogi státusza alapján nemzetközi szerződésnek minősül – olyan rendelkezéseket von majd maga után, amelyek elsőbbséget élveznek az 593/2007/EK rendelet hatályban lévő rendelkezéseivel szemben. Annak érdekében, hogy e rendelkezés alkalmazása ne pusztán az EU és az Egyesült Államok közötti megállapodáson alapuljon, célzott rendelkezéssel kell kiegészíteni az 593/2007/EK rendeletet. Az erre irányuló eljárás jelenleg is folyamatban van. A várható költségvetési hatások a 4. pontban olvashatók. 4. KÖLTSÉGVETÉSI HATÁSOK A megállapodáshoz csatolt I. melléklet módosításának hatálybalépése nyomán az EASA tanúsítási és szolgáltatási díjakból származó bevételében keletkező hiány a becslések szerint megközelítőleg 450 000 EUR lesz, amelyet teljes egészében az ügynökség tanúsítási és szolgáltatási díjaikhoz kapcsolódó költségvetésén belüli átcsoportosítás fog fedezni. 2013/0132 (NLE) Javaslat A TANÁCS HATÁROZATA a polgári repülés biztonságának szabályozásában való együttműködésről szóló, az Amerikai Egyesült Államok és az Európai Közösség között létrejött megállapodás szerinti Kétoldalú Felügyelőtestületben az Európai Unió által képviselendő, a megállapodás I. mellékletét módosító 0004. sz. határozatra vonatkozó álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikkének (9) bekezdésével, tekintettel az Európai Bizottság javaslatára, mivel: (1) 2011. május 1-jén hatályba lépett az Amerikai Egyesült Államok és az Európai Közösség közötti, a polgári repülés biztonságának szabályozásában való együttműködésről szóló megállapodás (a továbbiakban: a megállapodás) megkötéséről szóló, 2011. március 7-i 2011/719/EU tanácsi határozat[2]. (2) A megállapodás 3. cikke C. bekezdésének 2. pontja értelmében a 3. cikk A. bekezdésével létrehozott Kétoldalú Felügyelőtestület módosíthatja a megállapodás mellékleteit a megállapodás 19. cikkének B. bekezdésével összhangban. (3) A 2011/719/EU tanácsi határozat 4. cikkének (4) bekezdésével összhangban indokolt kialakítani Európai Unió által a Kétoldalú Felügyelőtestületen belül, a megállapodás I. mellékletének módosítására vonatkozó külön határozat tekintetében képviselendő álláspontot, ELFOGADTA EZT A HATÁROZATOT: 1. cikk A polgári repülés biztonságának szabályozásában való együttműködésről szóló, az Amerikai Egyesült Államok és az Európai Közösség között létrejött megállapodás 3. cikkének A. bekezdésében említett Kétoldalú Felügyelőtestületben az Európai Unió által képviselendő, a megállapodás I. mellékletét módosító felügyelőtestületi határozat elfogadására vonatkozó álláspont a Kétoldalú Felügyelőtestület e határozathoz csatolt 0004. sz. határozattervezetén alapul. 2. cikk Ez a határozat az elfogadásának napján lép hatályba. 3. cikk Ennek a határozatnak a tagállamok a címzettjei. Kelt Brüsszelben, -án/-én. a Tanács részéről az elnök MELLÉKLET A POLGÁRI REPÜLÉS BIZTONSÁGÁNAK SZABÁLYOZÁSÁBAN VALÓ EGYÜTTMŰKÖDÉSRŐL SZÓLÓ, AZ AMERIKAI EGYESÜLT ÁLLAMOK ÉS AZ EURÓPAI UNIÓ KÖZÖTT LÉTREJÖTT MEGÁLLAPODÁSSAL LÉTREHOZOTT KÉTOLDALÚ FELÜGYELŐTESTÜLET HATÁROZATI JEGYZŐKÖNYVE 0004. SZ. HATÁROZAT A polgári repülés biztonságának szabályozásában való együttműködésről szóló, az Amerikai Egyesült Államok és az Európai Közösség között létrejött megállapodás (a továbbiakban: megállapodás) 19. cikkének B. bekezdésével összhangban, amely előírja, hogy a megállapodás mellékleteit a megállapodás 3. cikkével létrehozott Kétoldalú Felügyelőtestület határozatával lehet módosítani, a Kétoldalú Felügyelőtestület az alábbi határozatot hozta: 1. A megállapodás I. mellékletét az alábbi 3.2.11. bekezdéssel kell kiegészíteni: „3.2.11. a) 2013. január 1-jétől a műszaki megbízott egy adott naptári évben egy kérelmezőnek vagy szabályozott szervnek nem számíthat fel magasabb díjat az adott műszaki megbízott által a 3.2.4. pont alapján az alábbiak jóváhagyása céljából végzett érvényesítésért: i. valamely légi járműre, hajtóműre, légcsavarra vagy berendezésre vonatkozó terv; ii. kiegészítő típusalkalmassági bizonyítvány; iii. a műszaki végrehajtási eljárásokban meghatározottak alapján a típustervet érintő egyes jelentősebb módosítások, vagy iv. az akusztikát és kibocsátást érintő módosítások mint annak a díjnak a 95%-a, amelyet a műszaki megbízott ugyanazon naptári év folyamán valamely terv, kiegészítő típusalkalmassági bizonyítvány, jelentősebb módosítás vagy akusztikát és kibocsátást érintő módosítások egyenértékű jóváhagyásának kibocsátásával járó tanúsítási eljárásért az eljárást kezdeményező félnek vagy szabályozott szervnek felszámítana. b) Azon díjaknak, amelyeket egy műszaki megbízott valamely naptári év folyamán az általa a 3.2.4. bekezdés alapján végzett érvényesítésért egy kérelmezőnek vagy szabályozott szervnek felszámít, tükrözniük kell azt a hatékonyságnövekedést, amely az érvényesítési eljárás alkalmazásával érhető el a tanúsítási eljáráshoz képest. E hatékonyságnövekedést és a kapcsolódó díjcsökkentéseket vonatkozó adatokkal kell alátámasztani. A Kétoldalú Felügyelőtestület ennek érdekében rendszeres időközönként felülvizsgálja és megfelelő módon határozattal kiigazítja a fent meghatározott százalékos értéket.” 2. Az újonnan beillesztett 3.2.11. bekezdés b) pontjában említett időszakos felülvizsgálatot legfeljebb kétévente kell elvégezni. A megállapodás 1. mellékletének 2.2.1. bekezdésében foglaltaknak megfelelően a Kétoldalú Felügyelőtestületet a Tanúsítási Felügyelőtestület segíti a felülvizsgálatok lefolytatásában és bármely indokolt határozat meghozatalában. A felülvizsgálatnak és a döntéshozatalnak a műszaki megbízott által szolgáltatott adatokon kell alapulnia. A módosítás az utolsó aláírás napján lép hatályba. A Kétoldalú Felügyelőtestület részéről: SZÖVETSÉGI LÉGIKÖZLEKEDÉSI HIVATAL KÖZLEKEDÉSI MINISZTÉRIUM AMERIKAI EGYESÜLT ÁLLAMOK || || EURÓPAI BIZOTTSÁG EURÓPAI UNIÓ ÁLTAL: || || || ÁLTAL: || TITULUS: || A repülésbiztonságért felelős megbízott tisztviselő || || TITULUS: || A Mobilitáspolitikai és Közlekedési Főigazgatóságnak a repülésért és a nemzetközi légi közlekedésért felelős igazgatója DÁTUM: || || || DÁTUM: || HELY: || Washington, DC || || HELY: || Brüsszel, Belgium [1] HL L 291., 2011.11.9., 1. o. [2] HL L 291., 2011.11.9., 1. o.